remissie mertens de cleermaker
kaerle etc. doe te wetene allen iegewoirdigen ende toecomende
dat wy ontfangen hebben die oitmoedige supplicatie van merten
de cleermaker jans zoene arm scamel man belast met huysvrouwe
ende kinderen ingeseten der voigdien ende vryheyt van molle binnen
onsen lande van brabant inhoudende hoe dat hy op zekeren dach
inde maent van junio int jaer xv c ende xlii de voirs. suppliant ende
wylen merten mertens met zeker ander geselscap hebben sitten
drincken in zekere taverne gestaen tot desschele by de kercke
aldair men gewoenlyck is bier te vercoopene ende aldair zynde
zyn tusschen den suppliant ende den voirs. wylen merten mertens
zekere twistige ende injurieuse woirden geresen ter causen
van eenen gelage dwelck de selve merten aldaer verdroncken
hadde ende schuldich was bleven gedragende twee blancken ende
seyde die suppliant totten voirs. wylen merten dat hy zyn gelach
opleggen ende betalen zoude oft dyer gelycke woirden ende
hoewel die suppliant den voirs. merten hiermede nyet messoegt
noch te cort gedaen en hadde soe ghaff nochtans de selve merten
hieromme den suppliant groote injurieuse woirden hem supplint onder
dandere heetende zyn moeder ende oude moeder hyen ende dat arger
is trock met dien de selve wylen merten zyn mess wesende een
pasmess slaende oft stekende dair mede in evelen ende fellen
moede naeden suppliant dwelck ziende de suppliant ende beduchtende
byden voirs. merten verrascht te wordden heeft in deffensie
van zynen lyve oick zyn mes getrocken ende den selven
merten dair mede geraeckt ende eenen steeck gegeven omtrent zyn slincker
schouwer van welcken steeck oft quetsure de voirs. merten is
binnen cortten dagen daernae des werelt overleden ende hoe
wel tvoirs. feyt onnoselyck ende in deffensie van zynen lyve is
gebeurt ende dat oick hy suppliant der partie geinterresseerde
daeraff satisfactio ende beternisse heeft gedaen soe en soude
nochtans hy suppliant die altyt gestaen heeft tot goeden name ende
fame noeyt ennich ander quaet feyt oft delict geperpetreert
hebbende binnen onse voirs. lande van brabant nyet derren comen
hanteren noch converseren maer soude elders in vreempde landen
moeten gaen doelen ende in grooter armoede ende miserie leven
ten ware dat onse gratie ende genade hem hierop wordde
geextendeert ende verleent ons dairom oidtmoedelyck biddende
soe eest dat wy desen aengesien geneyght wesende ter
beden des voirs. suppliants ende willende hem in dit stuck
prefereren gtatie ende misericordie voir strangheyt ende
rigeur van rechte besundere ter eeren ende contemplatie vander
bitter passie ende lyden ons heren jesu christu dwelck hy
opten goeden vrydach voir die salicheyt vanden menschelycke
geslechte geleden heeft hebben den selven suppliant in gevalle
als boven quytgeschouden ende vergeven schelden quyte ende
vergeven vuyt sunderlinger gratien by desen onsen brieve tfeyt
ende ongeval boven geruert mitsgaders alle offensie ende
bruectie corporelle ende criminelle daer inne hy ter causen
voirs. mits dat dair aen cleven mach tegens ons ende justicie
mesdaen ende mesbruyct mach hebben ende hebben hem
daeraff wedergestelt ende gerestitueert stellen weder
ende restitueren tot zynen goeden naeme fame ende geruchte in
onsen voirs. lande van brabant ende allen anderen onsen
landen ende heerlicheden ende tot zynen onverbuerden goeden
indien hy ennige onder ons heeft gelyck ende in alden manieren zoe hy
was voer de toecompste vanden voirs.feyte imponerende
hierop een eeuwich gezwijch onsen procureur generael in brabant
ende allen anderen onsen justicieren ende officieren wie zy zyn
satisfactie ende beternisse ierst ende voir al gedaen der
partie geinteresseerde indien die noch nyet gedaen en zyn ende
ennige daer toe staet civilyck alleenlyck behoudelyck dat de voirs.
suppliant gehouden sal syn tvoirs. feyt tegens ons te beteren
civilyck naer gelegentheyt vanden zaken ende faculteyt van zynen
goeden met oick te betalene die redelycke costen van justicien
hieromme alreede gedaen ende te doene allet ter taxatien
ende moderatien van onsen lieven ende getrouwen die cancellier ende luyden van
onsen raide in brabant die wy daer toe gecommitteert hebben ende
committeren by desen ontbieden dairomme ende bevelen de selven
onsen cancellier ende raidsluyden dat voer hen geroepen de ghene
die dairom behoiren geroepen te zyne zy procederen wel ende
deuchdelyck ter verificatie ende interinemente van desen ende totter
taxatie ende moderatie vanden voirs. amende ende costen
van justicien alsoe zy sullen bevinden behoirende welck -
interinement de voirs. suppliant gehouden sal syn te versueckene
ende hem in persoene te presenteren in onse voirs. raide binnen
zess maenden naestcomende opte pene van te verbeuren
deffect van desen ende dat gedaen ende de selve over boete
ende costen van justicien getaxeert ende betaelt zynde
in handen vanden genen dien dat behoiren sal zy onse voirs.
procureur generael in brabant ende alle andere onse rechteren justicieren
officieren ende ondersaten iegewoirdich ende toecomende dien dat
aengaen sal mogen huere stedehouderen ende den yegelyck van hen
besundere zoe hem toebehoiren sal doen laten ende gedoogen
den voirs. suppliant van deser onser iegewoirdiger gratien
ende remissien ende van alle dinhouden van deser inder
vuegen ende manieren voer verhaelt rustelyck vredelyck
volcomelyck ende eeuwelyck genyeten ende gebruycken sonder
hem te doene oft te laten geschieden nv noch in toecomende
tyden ennich hinder letsel oft moeyenisse aen lyve noch
aen goeden ter contrarien maer indien zyn lyff oft ennige
van zynen goeden dairom gearresteert gecommert oft belet
waeren dat zy die zetten ende stellen terstont ende
sonder vertreck tot geheelder ende volcomende delivrancien
want ons alsoe gelieft ende ten eynde dat dit vast
ende gestadich blyve tot eeuwigen dagen zoe hebben wy
onsen zegele hier aen doen hangen behoudelyck in anderen
dingen onsen rechte ene eenenyegelyck anderen dessyns
gegeven in onser stadt van bruessele opten goeden vrijdach
inde maent van aprille int jaer ons heeren duysent vyfhondert
drye ende veertich van onsen keyserrycke txxiiiie ende
van onsen rycken van castillien ende anderen txxviiie
aldus gescreven opte plycke byden keyser in zynen
rade ende onderteekent boudewyne visa
$$$
gecollationeert ende bevonden accorderende
met zynen originaele by mij